Metis (Mond)


Entdeckig 
D' Metis isch dr innerscht bekannt Mond vum Planet Jupiter. 
Si isch anno 1979 vu dr Astronome Stephen Synnott uf Ufnahme vu dr Ruumsondr Voyager 1 erntdeckt worre un het zuenächscht die vorlaifig Bezaichnig 1979 J 3 erhalde. Anno 1983 isch si offiziell uf dr Namme vu dr Titani Metis us dr grichische Mythologi daift worre, dr erschte Ehefrau vum Zeus.

Bahndate 
D'Metis umchreist dr Jupiter ime middlere Abstand vu 127.969 km in 7 Stund un 4 Minüte. D'Bahn wiist e Exzentrizität vu 0,0012 uf un isch 0,8° gegeniber dr Äquatorebeni vum Jupiter gneigt. Si bewegt sich innerhalb vu im Jupiter sinem Ringsystem un isch vermuetli e Quelle fier d'Ringpartikel. 

Die innere Mönd Metis un Adrastea umlaufe dr Jupitèr innerhalb vum geostationäre Orbitalradius (wo in dem Fall eher zeusstationär heissè miesst) sowie innerhalb vu dr Rochegrenze und sin debi in dr starche Gezittechräft vum Riiseplanet usgsetzt. Si sin wohrschins chlei gnue, um nit vu sälle Chräft verrisse z'werre, aber es werre ihri Umlaufbahne in Zuekumft absinke, so dass beidi Mönd irgendwenn in dr Jupitèr stürze werre.

Ufbau un physikalischi Date 
D'Metis besitzt e middlere Durmesser vu 43 km. Ihri Dichti vu 2,8 g/cm3 losst druf schliesse, dass si zue gliche Deil us Wasseriis un silikatischem Gstei zämmegsetzt isch. 
Si besitzt e sehr dunkli Oberflächi mit ere Albedo vu 0,05, d. h., numme 5 % vum ifallede Sunneliecht werre reflektiert. Ihri schinbar Hèlligkait betrait 17,5m.
D'Metis rotiert in 7 Stund un 4 Minüte au um die eige Ax un wiist dodemit, wie dr Erdmo, e bundini Rotation uf. 

Jupitermond